1.		Spoločenská zmluva o zriadení verejnej obchodnej spoločnosti
			(§ 76 – 92 OZ)
Čl. I
Zmluvné strany
1.	Jozef Sivý, bytom 010 01 Žilina, Čajakova ul. č. 2, nar. 21. 10. 1970, r. č. .................................
2.	Ján Biely, bytom 010 01 Žilina, Puškinova ul. č. 7, nar. 11. 3. 1975, r. č. ..................................
3.	Peter Čierny, bytom 010 01Žilina, Moyzesova ul. č. 20, nar. 3. 10. 1973, r. č. ...........................
Čl. II
Obchodné meno a sídlo
Spoločníci zakladajú verejnú obchodnú spoločnosť (ďalej len „spoločnosť“) pod obchodným menom „Sivý a spol.“. Sídlom spoločnosti je Žilina, Hlinkovo nám. č. 10. 
Čl. III
Predmet podnikania
Predmetom podnikania spoločnosti je:
–	výkon stavebných prác, 
–	výkon maliarskych a natieračských prác, 
–	výkon pokrývačských prác. 
Čl. IV
Doba trvania spoločnosti
Spoločnosť sa zakladá na neurčitú dobu. 
Čl. V
Vklady spoločníkov
1.	Spoločníci sa dohodli na nepovinnom vytvorení základného imania spoločnosti v hodnote 30 000 € (slovom tridsaťtisíc eur). Základné imanie spoločnosti sa vytvorí takto: 
a)	Jozef Sivý vkladá nepeňažný vklad vo výške 12 000 € (slovom dvanásťtisíc eur), ktorý predstavuje dodávkový automobil zn. Peugeot 306 a stavebný materiál ohodnotený znaleckým posudkom súdneho znalca ...................
b)	Ján Biely vkladá peňažný vklad vo výške 6 000 € (slovom šesťtisíc eur), 
c)	Peter Čierny vkladá peňažný vklad vo výške 12 000 € (slovom dvanásťtisíc eur).
2.	Jozef Sivý odovzdá svoj nepeňažný vklad spoločnosti do 10 dní odo dňa vzniku spoločnosti. V prípade omeškania s odovzdaním nepeňažného vkladu je dojednaná zmluvná pokuta vo výške 100 € za každý aj začatý deň omeškania. 
3.	Ján Biely a Peter Čierny zaplatia svoje peňažné vklady vo dvoch splátkach, a to každý po 3 000 € do 10 dní odo dňa podpísania tejto spoločenskej zmluvy a zostávajúcich 3 000 €, resp. 9 000 € do dvoch mesiacov odo dňa vzniku spoločnosti. V prípade omeškania so splatením svojich peňažných vkladov, ktoré presiahne jeden mesiac, budú povinní platiť zmluvnú pokutu 100 € za každý aj začatý deň omeškania. 
Čl. VI
Konanie a podpisovanie za spoločnosť
1.	Za spoločnosť ako jej štatutárny orgán konajú Jozef Sivý, Ján Biely a Peter Čierny spoločne tak, ako je to uvedené v Čl. VII tejto zmluvy. 
2.	Podpisovanie za spoločnosť sa vykonáva tak, že k obchodnému menu spoločnosti pripoja spoločne svoj podpis Jozef Sivý, Ján Biely a Peter Čierny.
Čl. VII
Obchodné vedenie spoločnosti
1.	Na obchodné vedenie spoločnosti je oprávnený každý zo spoločníkov. Na úkony a opatrenia súvisiace s obchodným vedením spoločnosti je potrebný súhlas aspoň dvoch z nich. 
2.	Obchodné vedenie spoločnosti je medzi spoločníkmi rozdelené tak, že
a)	Jozef Sivý bude zabezpečovať obchodnú a administratívnu činnosť spoločnosti, 
b)	Ján Biely a Peter Čierny budú zabezpečovať výrobnú činnosť spoločnosti. 
3.	Dohoda všetkých spoločníkov sa vyžaduje na
a)	schválenie ročnej účtovnej závierky spoločnosti, 
b)	udelenie prokúry právnemu zástupcovi, 
c)	prijatie alebo prepustenie zamestnanca a určenie jeho mzdy, 
d)	rozhodnutie o nákupe a predaji hnuteľnej veci alebo nehnuteľnosti v hodnote vyššej ako 3 000 €, 
e)	rozhodnutie o prijatí úveru nad sumu 3 000 €, 
f)	rozhodnutie o zrušení spoločnosti z dôvodov uvedených v § 88 ods. 1 Obch. zákonníka.
g)	rozhodnutie o zlúčení alebo splynutí spoločnosti. 
Čl. VIII
Zákaz konkurencie
Žiaden zo spoločníkov nesmie podnikať vo svojom vlastnom mene v predmete činnosti spoločnosti. 
Čl. IX
Podiely spoločníkov na zisku
1.	Zisk, ktorý zostane po odpočítaní daní a poplatkov, prípadne iných plnení obdobnej povahy a úrokov zo splatených vkladov podľa Čl. V bod 1, sa rozdelí medzi spoločníkov tak, že na
a)	Jána Bieleho pripadne 20 % zo zisku určeného na rozdelenie, 
b)	Jozefa Sivého a Petra Čierneho pripadne na každého po 40 % zisku určeného na rozdelenie. 
2.	Spoločník nemá právo na podiel na zisku, ak nesplnil svoju povinnosť splatiť (odovzdať) spoločnosti svoj vklad. 
3.	Podiel na zisku podľa bodu 1 sa určí na základe ročnej účtovnej závierky a je splatný do 3 mesiacov od jej schválenia. 
Čl. X
Právo na vystúpenie zo spoločnosti
1.	So súhlasom spoločníkov môže spoločník zo spoločnosti vystúpiť. Vystúpenie spoločníka zo spoločnosti sa vykoná zmenou spoločenskej zmluvy. 
2.	Po zániku účasti spoločníka v spoločnosti vznikne spoločníkovi právo na vyplatenie vyrovnacieho podielu. 
3.	Vyrovnací podiel sa vypočíta obdobne ako podiel na likvidačnom zostatku (Čl. XIV) s tým, že predstavuje 40 % jeho hodnoty. 
4.	Vyrovnací podiel je splatný do troch mesiacov od schválenia ročnej účtovnej závierky roku, v ktorom spoločník zo spoločnosti vystúpil. 
Čl. XI
Pristúpenie nového spoločníka
So súhlasom všetkých spoločníkov môže do spoločnosti pristúpiť ďalší spoločník. Pristúpenie spoločníka sa vykoná zmenou spoločenskej zmluvy. 
Čl. XII
Výpoveď
Každý zo spoločníkov je oprávnený ku koncu kalendárneho roka vypovedať túto spoločenskú zmluvu. Výpoveď musí byť ostatným spoločníkom doručená aspoň šesť mesiacov dopredu. 
Čl. XIII
Smrť spoločníka
V prípade smrti spoločníka vzniká jeho dedičovi iba právo na vyrovnací podiel, ktorého výška sa určí na základe Čl. IX tejto zmluvy. 
Čl. XII
Zrušenie spoločnosti
1.	Spoločnosť môže byť zrušená, okrem dôvodov uvedených v § 68 a § 88 Obch. zákonníka, aj z dôvodu, že spoločnosť počas dvoch po sebe nasledujúcich účtovných období nevykáže zisk. 
2.	Ak dôjde k zániku účasti v spoločnosti niektorého zo spoločníkov z dôvodov uvedených v § 88 ods. 1 písm. a), c), d, e), f) a g) Obch. zákonníka, zostávajúci spoločníci sa zaväzujú zmeniť do jedného mesiaca spoločenskú zmluvu tak, aby spoločnosť mohla trvať naďalej. 
Čl. XIV
Likvidácia spoločnosti a podiel na likvidačnom zostatku
Ak po zrušení spoločnosti neprejde celé jej imanie na právneho nástupcu, vykoná sa likvidácia spoločnosti. Každý zo spoločníkov má v takom prípade nárok na podiel na likvidačnom zostatku spoločnosti. Likvidačný zostatok sa rozdelí medzi spoločníkov najprv do výšky ich splatených vkladov. Zvyšok likvidačného zostatku sa rozdelí medzi spoločníkov rovným dielom. V ďalšom sa postupuje podľa § 92 Obch. zákonníka. 
Čl. XV
Záverečné ustanovenia
1.	Spoločníci poverujú Jána Bieleho, aby po podpise tejto zmluvy zriadil v pobočke VÚB, a.s. účet, na ktorý spoločne s Petrom Čiernym splatia prvú splátku ich peňažných vkladov. Správu vkladov bude vykonávať Peter Čierny. 
2.	Spoločníci ustanovujú ako zodpovedného zástupcu Jozefa Sivého, ktorý do troch dní odo dňa podpísania tejto spoločenskej zmluvy požiada Okresný úrad v Žiline o vydanie osvedčenia o živnostenskom podnikaní. 
3.	Ak Ján Biely alebo Peter Čierny nesplatia v lehote uvedenej v Čl. V bod 3 prvú splátku peňažného vkladu, Jozef Sivý je oprávnený od tejto zmluvy odstúpiť. 
4.	Spoločníci sa zaväzujú podpísať a podať návrh na zápis spoločnosti do obchodného registra do 15 dní odo dňa doručenia osvedčenia o živnostenskom podnikaní, najneskôr do 30 dní od podpisu spoločenskej zmluvy. 
5.	Táto zmluva je vyhotovená v štyroch exemplároch, každý zo spoločníkov obdrží jedno vyhotovenie a jedno vyhotovenie sa priloží k návrhu na zápis spoločnosti do obchodného registra. 
Žilina 15. 1. 2023
	Jozef Sivý	Ján Biely	Peter Čierny
(úradne overené podpisy)
Poznámka
Verejná obchodná spoločnosť (v. o. s.) – § 76 až 92 OZ - je typickou osobnou spoločnosťou, ktorú môžu založiť najmenej dve osoby, ktoré podnikajú pod spoločným menom. Za záväzky spoločnosti ručia spoločníci solidárne, t. j. spoločne a nerozdielne celým svojím osobným majetkom. 
Spoločnosť sa zakladá vždy spoločenskou zmluvou, ktorá musí obsahovať:
a)	obchodné meno s dodatkom (v. o. s. alebo a spol.) a sídlo spoločnosti, 
b)	spoločníci (meno, priezvisko, bydlisko, u právnickej osoby názov a sídlo), 
c)	predmet podnikania.
Spoločenská zmluva musí mať písomnú formu. Podmienkou jej platnosti je úradné overenie podpisov zakladajúcich spoločníkov. 
Návrh na prvý zápis do obchodného registra sa podáva na tlačive č. 3 vyhlášky Ministerstva spravodlivosti SR č. 25/2004 Z. z. ktorou sa ustanovujú vzory tlačív na podávanie návrhov na zápis do obchodného registra a zoznam listín, ktoré je potrebné k návrhu na zápis priložiť v platnom znení. K návrhu na zápis verejnej obchodnej spoločnosti sa prikladajú:
a)	spoločenská zmluva,
b)	listina, ktorú sa preukazuje podnikateľské oprávnenie na vykonávanie činnosti, ktorá má byť zapísaná v obchodnom registri ako predmet podnikania.